《再和 其四》
宋代·何梦桂

劫池出墨灰，厄海腾洪波。阴阳互勃蚀，天地相激摩。

人生寿能几，百岁易蹉跎。毋用戚戚忧，且赋浩浩歌。

鸴鸠渐溟鹏，修鲸渺沙鮀。物性各有极，相企成舛讹。

顺天以全德，安土以敦和。及时且娱乐，不乐将奈何。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。